《钱弊》
宋代·陈造

为家重墙垣，为民须货殖。
扬户国北户，东南赖控扼。
淮民鱼米余，百货仰殊域。
用铜防外泄，用铁乃奇画。
一利伏一弊，救弊要得策。
持货贸官券，舍此莫衣食。
钱货天下用，铁乃限南北。
坐令两淮民，块处断留易。
计铁取券直，十九收六七。
朝贤爱淮民，此困盍矜恤。
铜铁均国宝，通变岂无术。
近甸视远地，未可岐畛域。
况今苦倒垂，倚待振焚溺。
缘江八郡尔，杂用顾何失。
官券朝北来，淮俗暮安宅。
即今私铸断，胡尚胶今昔。
吾贫复淮人，计势不容默。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。